Venäjän vallankumous johtui joukkopsykoosista, joka voi toistua, linjaa piispa Tihon Ševkunov. Hänet tunnetaan presidentti Vladimir Putinin hengellisenä isänä.

Ševkunov puhui Pietarin kulttuurifoorumissa 17. marraskuuta, ja kaupungin verkkolehti fontanka.ru on julkaissut tiivistelmän esitelmästä.

Sen ytimessä on teesi, jonka mukaan kaikki oli hyvin Venäjällä ennen helmikuun vallankumousta 1917. Ševkunovin näkemyksen mukaan vallankumouksen myötä valtaan noussut väliaikainen hallitus ja Pietarissa toiminut työläisten ja sotilaitten neuvosto tuhosivat maan niin, että bolševikit vain ottivat vallan haltuunsa.

Venäjän johto on vältellyt ottamasta kantaa ”lokakuun suureen sosialistiseen vallankumoukseen”, kuten neuvostoaikainen termi kuului. Nyt Ševkunov näyttää välittäneen Putinin näkemykset.

Piispa Ševkunov on johtanut vuodesta 1995 Sretenskin luostaria, joka sijaitsee Moskovan keskustassa lähellä turvallisuuspoliisi FSB:n, entisen KGB:n, päämajaa.

Ševkunov on muutaman vuoden takaisessa lehtihaastattelussa kertonut, että Putin kävi luostarissa ennen presidentiksi tuloaan. Putinin virkakaudella Ševkunov on ollut mukana monilla presidentin matkoilla, muun muassa Yhdysvaltain vierailulla.

Samassa lehtijutussa lainataan Putinin tiedottajaa Dmitri Peskovia, joka toteaa Putinin tuntevan Tihon Ševkunovin hyvin ja arvostavan pappismiestä.

Esitelmässään Ševkunov antoi kiitokset tsaari Nikolai II:lle maan hyvästä tilanteesta ennen vallankumousta: vaikka monissa asioissa oltiin jäljessä, talous oli kooltaan maailman neljänneksi tai viidenneksi suurin, ja teollisuuden ja tieteen taso oli korkea.

Ševkunovin mukaan Venäjä myös lähetti ensimmäisen maailmansodan aikana Yhdysvaltoihin tuhansia insinöörejä, jotka loivat tyhjästä Yhdysvaltain aseteollisuuden. Talonpojat omistivat 67 prosenttia maasta Venäjän Euroopan puoleisessa osassa ja melkein kaiken maan Uralin takana, piispa listasi.

Tyrmäys käsityksille kansojen vankilasta, todisteena Suomen parlamentti ja naisten äänioikeus.

Ševkunov tyrmäsi käsitykset Venäjästä kansojen vankilana. Todisteena hän viittasi siihen, miten Suomen suuriruhtinaskunnassa oli parlamentti ja naisilla äänioikeus.

Hän pesi puhtaaksi myös viimeisen tsaarittaren Aleksandran maineen.

Nikolai II:n puoliso oli Ševkunovin mukaan nainen, jolla oli venäläinen sielu, eikä hän vaikuttanut miehensä päätöksiin. Piispa muistutti, miten maaliskuussa 1917 asetettiin komitea tutkimaan tsaarittaren ja häntä lähellä olleen Rasputinin vaikutusta vallankäyttöön.

Mitään raskauttavaa ei löytynyt, vakuutti Ševkunov. Samalla hän lainasi Aleksandran kirjettä miehelleen. Tsaarittaren viestin ytimenä oli se, ettei aika ollut oikea liberaaleille toimille.

Samaa viestiä toistaa Venäjän nykyinen eliitti.

Väliaikaisen hallituksen synneistä Ševkunov mainitsi erikseen päätöksen erottaa kuvernöörit ja heidän varamiehensä. Hallintomallia hän vertasi ”vallan vertikaaliin”, jonka tärkeys piispan mielestä ymmärretään nyt. Vallan vertikaali on yksi Putinin järjestelmän avainsanoja.

Myös poliittisten vankien vapautusta Piispa piti väliaikaisen hallituksen virheenä, samoin 100 000 rikollisen vapauttamista.

Ševkunovin mukaan väliaikaista hallitusta johtanut Aleksandr Kerenski (1881–1970) liittolaisineen toki rakasti Venäjää. Kuitenkin se antoi maan sellaisen henkilön käsiin, joka oli sanonut, ettei Venäjällä ole väliä, päätteli Ševkunov lainaten vallankumousjohtaja V. I. Leniniä.

Neuvostoaikana ei moisia Leninin sitaatteja käytetty.

Piispa kehotti ajattelemaan psyykkistä hygieniaa uusien epidemioiden estämiseksi.

Vallankumouksen onnistumisen Ševkunov selitti lainaamalla psykologi Vladimir Bekhtereviä (1857–1927), jonka mukaan psyykkiset epidemiat ottavat ajoittain valtaansa huomattavan osan venäläisiä. Näin on tapahtunut aina sekasorron kaudesta lähtien. Venäjäksi aikakausi on nimeltään smutnoje vremja (1598–1613), ja se päättyi Romanovien valtaannousuun.

Tässä yhteydessä Ševkunov viittasi ukrainalaiseen psykiatriin Oleg Syropjatoviin. Lääkäri on puhunut psyykkisestä epidemiasta Ukrainassa 2014.

”Ihmiset eivät ymmärrä sanojen merkitystä vaan joutuvat tunteitten valtaan”, Ševkunov kuvaili.

Ukrainassa tapahtui vallanvaihdos 2014, kun Venäjän tukema presidentti Viktor Janukovitš pakeni maasta poliittista muutosta vaatineiden mielenosoitusten jälkeen. Sen jälkeen Venäjä valtasi Krimin ja aloitti sodan Itä-Ukrainssa.

Piispa kehotti ajattelemaan psyykkistä hygieniaa uusien epidemioiden estämiseksi. Samalla hän pani Venäjän älymystön paikalleen. Hänestä älymystössä ovat piilevinä vitsaukset, jotka voivat johtaa näihin psyykkisiin epidemioihin.

Ševkunov totesi, ettei listaa esimerkkejä Venäjän älymystön kielteisyydestä. Hän kuitenkin mainitsi haluttomuuden olla tekemisissä virkakoneiston kanssa samoin kuin yleisen kielteisen asenteen kaikkia vallanpitäjien tekemiä päätöksiä kohtaan.

Piispa kokosi tuntemuksensa vertaamalla vallankumouksen aikaisen älymystön tilaa komplekseista kärsivään murrosikäiseen. Hänestä älymystö ei ole myöhemminkään kyennyt ratkaisemaan kompleksejaan.

Älymystön vallankumouksen aikaisista synneistä piispa otti esimerkin: työläistä saatettiin pitää kelvollisena älymystöön, mutta tsaarin hallinnon kenraalia tai virkamiestä ei.

Uusimman tulkinnan mukaan juuri Ševkunovin kantelu Putinille on johtanut kummalliseen oikeusprosessiin ohjaaja Kirill Serebrennikovia vastaan. Asia nousi esiin tuoreessa Ševkunovista kertovassa dokumentissa, jonka on tehnyt riippumaton televisiokanava Dožd, suomeksi sade.